Source: https://www.epi.sk/clanok-z-titulky/dovolanie-sa-neplatnosti-pravneho-ukonu-relativne-neplatneho-akt.htm
Timestamp: 2020-02-24 23:42:12+00:00
Document Index: 9318095

Matched Legal Cases: ['§ 40', '§ 40', 'súd ', '§ 40', 'súd ', 'súd ', '§ 40', '§ 40', '§ 40', '§ 40', '§ 137', '§ 40', '§ 40', '§ 41', '§ 145', '§ 40', '§ 457', '§ 140', '§ 40']

Ekonomické právne informácie - Dovolanie sa neplatnosti právneho úkonu relatívne neplatného
Dovolanie sa neplatnosti právneho úkonu relatívne neplatného
Relatívne neplatnými právnymi úkonmi sú len úkony taxatívne vymenované v § 40a OZ.
Relatívne neplatné právne úkony spôsobujú právne následky len vtedy, keď sa dotknutá osoba neplatnosti nedovolá. Relatívne neplatnými právnymi úkonmi sú len úkony taxatívne vymenované v § 40a OZ. Na relatívnu neplatnosť súd neprihliada z úradnej povinnosti (ako pri absolútnej neplatnosti), ale musí sa jej domáhať dotknutá osoba.
Právne úkony postihnuté relatívnou neplatnosťou spôsobujú právne následky, pokiaľ sa osoba dotknutá ich neplatnosťou úspešne nedovolá ich neplatnosti. To znamená, že relatívna neplatnosť právneho úkonu je založená na vyvrátiteľnej domnienke ich platnosti.
Za relatívne neplatné treba považovať tie právne úkony, ktoré sú postihnuté vadou, ktorú Občiansky zákonník sankcionuje neplatnosťou a ide o prípady taxatívne vymedzené v ustanovení § 40a OZ.
Relatívnou neplatnosťou sankcionuje Občiansky zákonník:
omyl konajúcej osoby vychádzajúci zo skutočnosti, ktorá je pre jeho uskutočnenie rozhodujúca, ak osoba, ktorej bol právny úkon určený, omyl vyvolala alebo o ňom musela vedieť, alebo ho vyvolala úmyselne,
nerešpektovanie zákonného predkupného práva spoluvlastníkov pri prevode spoluvlastníckeho podielu na iné než blízke osoby,
chýbajúci súhlas manžela v nie bežných veciach týkajúcich sa spoločných vecí,
opomenutie potomkov (neopomenuteľných dedičov) poručiteľom v závete,
dojednanie kúpnej ceny v rozpore so všeobecne záväzným právnym predpisom o cenách,
chýbajúci súhlas spoločných nájomcov bytu v nie bežných veciach týkajúcich sa spoločného nájmu bytu.
Na relatívnu neplatnosť súd neprihliada z úradnej povinnosti, ale musí sa jej domáhať dotknutá osoba. Relatívna neplatnosť nenastáva priamo zo zákona.
Relatívna neplatnosť pôsobí až od momentu, kedy sa jej osoba dotknutá neplatnosťou úspešne dovolá. Právo dovolať sa relatívnej neplatnosti sa premlčuje v trojročnej premlčacej lehote, ktorá začína plynúť od momentu uskutočnenia právneho úkonu.
Osoba dotknutá relatívnou neplatnosťou sa môže dovolať neplatnosti právneho úkonu mimosúdnou aj súdnou cestou. V prípade mimosúdneho dovolania neplatnosti všetky dotknuté zmluvné strany akceptujú dôvody relatívnej neplatnosti. V prípade druhej možnosti o neplatnosti rozhodne súd svojím autoritatívnym rozhodnutím.
Pozn. redakcie: § 40a zákona č. 40/1964 Zb. Občiansky zákonník (OZ)
Vzor dovolania nájdete v produkte EPI Vzory zmlúv a právnych podaní.
Autor: Mgr. Miriama Draškovičová,
Komentár k § 40a [Relatívna neplatnosť právneho úkonu] zákona 40/1964 Zb.
Eurokódex komentár k § 40a [Relatívna neplatnosť] zákona 40/1964 Zb.
Žaloba na vyslovenie neplatnosti právneho úkonu relatívne neplatného [§ 40a OZ, § 137 písm. c) CSP]
Dovolanie sa neplatnosti právneho úkonu relatívne neplatného (§ 40a OZ)
Dovolanie sa neplatnosti časti právneho úkonu relatívne neplatného (§ 40a, § 41 OZ)
Žaloba manžela na vrátenie nie bežnej veci patriacej do bezpodielového spoluvlastníctva manželov (§ 145 ods. 1 OZ, § 40a OZ, § 457 OZ)
Žaloba na uplatnenie nároku zo zákonného predkupného práva (§ 140 OZ, § 40a OZ)
Žaloba na vrátenie kúpnej ceny oproti vráteniu predmetu kúpy z kúpnej zmluvy neplatnej v dôsledku omylu konajúcej osoby